Eiropas Parlamenta rezolÅ"cija par RumÄnijas pieteikumu, lai kÄ1/4Å"tu par Eiropas SavienÄ"bas dalÄ"bvalsti (2005/2028(INI))



Oficiālais Vēstnesis 033 E , 09/02/2006 Lpp. 0410 - 0414



P6_TA(2005)0119 Rumānijas pieteikums par iestāšanos Eiropas Parlamenta rezolūcija par Rumānijas pieteikumu, lai kļūtu par Eiropas Savienības dalībvalsti (2005/2028(INI)) Eiropas Parlaments, - ņemot vērā Rumānijas 1995. gada 22. jūnijā iesniegto pievienošanās pieteikumu, - ņemot vērā Komisijas 1997. gadā sniegto atzinumu par Rumānijas pievienošanās pieteikumu, - ņemot vērā Komisijas pastāvīgos ziņojumus no 1998. līdz 2004. gadam par Rumānijas panākto progresu ceļā uz pievienošanos un Komisijas stratēģijas dokumentu par paplašināšanās procesā panākto attīstību (KOM(2004)0657 — C6-0150/2004) [1], - ņemot vērā 2004. gada 16. un 17. decembra Briseles Eiropadomes secinājumus, - ņemot vērā visas iepriekšējās rezolūcijas un ziņojumus kopš paplašināšanās procesa sākuma, - ņemot vērā līguma projektu par Rumānijas pievienošanos Eiropas Savienībai, - ņemot vērā vēstuļu apmaiņu starp Eiropas Parlamenta priekšsēdētāju un Komisijas priekšsēdētāju par Eiropas Parlamenta pilnīgu iesaistīšanu, izskatot iespēju piemērot kādu no Pievienošanās līguma drošības klauzulām; - ņemot vērā Reglamenta 45. pantu, - ņemot vērā Ārlietu komitejas ziņojumu un Lauksaimniecības un lauku attīstības komitejas atzinumu (A6-0077/2005), A. tā kā mūsu kopējais mērķis ir pēc iespējas labāk sagatavot Rumānijas pievienošanos Eiropas Savienībai; B. tā kā centieniem sasniegt šo mērķi jābūt kopā ar varasiestāžu politisko gribu un Rumānijas sociālekonomisko procesu dalībnieku mobilizēšanos, kā arī Rumānijas sabiedrības atbalstu; C. tā kā saistībā ar pievienošanos Rumānijā īstenoto reformu apjoms ir ievērojams, ņemot vērā milzīgo atpalicību, kas bija jānovērš ekonomikas, politikas un sociālajā jomā; D. tā kā Rumānijas milzīgie centieni pārmaiņu procesā noteikti ir pelnījuši atzinību; tā kā šie nopelni vispirms pienākas šīs valsts iedzīvotājiem, kuri ar lielu pacietību ir izturējuši ne ar ko nesalīdzināmu spartisku režīmu gan politiskajā, gan ekonomiskajā jomā; E. tā kā pievienošanās perspektīva ir bijusi pārmaiņu katalizators, apvienojot vairumu valsts politisko spēku, lai atbalstītu projektu, kas ir kļuvis par Rumānijas stratēģisko mērķi; F. tā kā Rumānijas panāktais progress ļāva pabeigt pievienošanās sarunas, taču tā kā gan pirms, gan pēc pievienošanās jāturpina centieni, lai novērstu Komisijas 2004. gada progresa ziņojumā un Eiropas Parlamenta pēdējā 2004. gada 16. decembra rezolūcijā [2] norādītos trūkumus, it īpaši tiesiskuma un iekšlietu jomā korupcijas un organizētās noziedzības apkarošanas jomā, attiecībā uz robežkontroli, konkurences jomā, attiecībā uz valsts atbalstu, kā arī vides jomā, attiecībā uz tiesību aktu īstenošanu visās nozarēs un tiesību aktu horizontālo saskaņošanu; G. tā kā, veicot šīs darbības, Rumānijai vajadzētu būt gatavai izpildīt saistības, ko tā uzņēmusies sarunu laikā, un uzņemties pienākumus, ko uzliek pievienošanās, lai 2007. gadā saskaņā ar iepriekšnoteikto grafiku kļūtu par Eiropas Savienības dalībvalsti, 1. atzinīgi vērtē Eiropadomes 2004. gada 16. un 17. decembra lēmumu noslēgt pievienošanās sarunas ar Rumāniju, pabeidzot četru gadu sarunas un vairāku gadu sagatavošanos, kas ievērojami izmainīja valsts sociāli politisko, ekonomikas un kultūras vidi, ļaujot uzsākt pārmaiņu un izaugsmes procesu; 2. uzsver, ka pievienošanās iespēja ir bijusi nozīmīgs spēks, kas virzīja reformas, un ka Rumānijas centieni ir palīdzējuši modernizēt un demokratizēt valsti, bet uzskata, ka vēl daudz jādara, lai pabeigtu šo procesu; 3. uzsver nevalstisko organizāciju un citu pilsoniskās sabiedrības dalībnieku vērtīgo veikumu Rumānijā kopš 1990. gada, attīstot demokrātiju, cīnoties pret korupciju, aizsargājot preses brīvību un cīnoties par tiesu iestāžu neatkarību; 4. ar gandarījumu konstatē, ka 1997. gadā sāktais ekonomikas un tās struktūru pārveides process ir ievērojami uzlabojis ekonomikas rādītājus un līdz ar būtiskām strukturālām pārmaiņām izveidojis funkcionējošu tirgus ekonomiku; tomēr uzskata, ka ir vajadzīga tālāka makroekonomiskās stabilitātes konsolidācija, ja Rumānija vēlas pārvarēt konkurences spiedienu un spēkus, kas darbojas Eiropas Savienības tirgū; aicina Rumānijas varasiestādes turpināt centienus samazināt budžeta deficītu, ja valsts vēlas sasniegt savus mērķus attiecībā uz inflāciju un tekošā konta deficīta samazināšanu, un mudina šīs iestādes turpināt privatizāciju un pārstrukturēšanu, it īpaši tērauda ražošanas nozarē; 5. uzsver, ka, lai izpildītu pievienošanās sarunās noteiktās saistības un izpildītu pievienošanās kritērijus tā, ka Rumānija paredzētajā laikā 2007. gadā varētu kļūt par Eiropas Savienības dalībvalsti, Rumānijai būs jādara viss iespējamais, lai novērstu nepilnības, uz kurām Komisija norādīja tās pēdējā progresa ziņojumā un uz kurām Eiropas Parlaments norādīja 2004. gada 16. decembrī pieņemtajā rezolūcijā; 6. šajā sakarā it īpaši uzsver: - administratīvo un tiesu reformu efektīvu īstenošanu, lai nodrošinātu, ka valsts pārvalde un tiesu sistēma atbalsta viena otru un darbojas efektīvi, pārredzami un neatkarīgi; vajadzību vēl vairāk ierobežot "ārkārtas lēmumu" izmantošanu, - nepieciešamību turpināt cīņu pret korupciju, it īpaši pret augsta līmeņa ierēdņu korupciju, kas, neskatoties uz pēdējā laika centieniem, turpina apdraudēt valsts sociāli ekonomisko un politisko dzīvi, bojājot Rumānijas tēlu starptautiskajā līmenī, - nepieciešamību nodrošināt kontroli pār Eiropas Savienības topošo ārējo robežu un nepieļaut kontrabandu un cilvēku tirdzniecību, - nepieciešamību garantēt mediju pilnīgu neatkarību, un neierobežotu vārda brīvību, - vietējo un reģionālo pašvaldību stiprināšanu, lai šajos līmeņos nodrošinātu acquis pareizu īstenošanu; "labas pārvaldības" jēdziena un administrēšanas kultūras veicināšanu un ētisko vērtību ievērošanu valsts pārvaldē, - cieņu pret minoritātēm, to atzīšanu un atbalstu, lai izskaustu jebkāda veida vardarbību un diskrimināciju attiecībā pret tām, - to bērnus aizsargājošo tiesību aktu īstenošanu, kas stājās spēkā 2005. gada 1. janvārī, kā arī steidzamo vajadzību atrisināt starptautisko adopciju problēmu un ievērojami uzlabot apstākļus invalīdiem un psihiatriskajās slimnīcās ievietotajām personām ar garīgās attīstības traucējumiem, - jauno tiesību aktu par valsts atbalstu un valsts atbalsta stingru kontroli, ko veic Rumānijas Konkurences padome, pareizu un pārredzamu īstenošanu saskaņā ar Eiropas Līguma noteikumiem un Rumānijas saistībām, ko tā uzņēmusies sarunās, - papildu centieniem aizsargāt vidi, kas prasīs pienācīgus ieguldījumus un lielāku uzmanību attiecībā uz rūpnieciskā piesārņojuma riskiem un atkritumu, ķīmisko vielu un ģenētiski modificētu organismu pārvaldību; 7. atzīmē arī, ka vienlaikus tam, ka Rumānijas rūpniecība ir stabila un zināmā mērā prognozējama, tās administratīvā kapacitāte ir nepietiekama un tādējādi kavē vajadzīgo pasākumu īstenošanu rūpniecības jomā; vienlīdz steidzama ir vajadzība novērst strukturālos šķēršļus ieguldījumiem, piemēram, pārmērīgu birokrātiju un nestabilu likumdošanas vidi; atzīmē arī, ka efektīvas stratēģijas ieviešana attiecībā uz MVU, paredz arī iestāžu nostiprināšanu, kas jāveic vispirms; 8. uzskata, ka steidzami ir vajadzīga arī aktīva politika enerģijas piegādes jomā, jo neefektīvu siltumcentrāļu darbības pārtraukšana un nerentablu ogļraktuvju likvidēšana ir pamatuzdevumi, kas prasa sociālus pasākumus nodarbinātības problēmu risināšanai; 9. atzinīgi vērtē arī to, ka jaunā Rumānijas valdība par vienu no galvenajiem mērķiem ir izvirzījusi preses brīvības un mediju neatkarības nostiprināšanu un ar gandarījumu atzīmē, ka valdība ir nolēmusi pārtraukt selektīvu valsts reklāmas tirgus piešķiršanu, ko izmantoja, lai īstenotu politisku kontroli pār medijiem un tiesību aktu izstrādi veikt kopā ar novērotājiem no medijiem, lai izveidotu pārredzamu un atbildīgu sistēmu; 10. atzīmē Rumānijas jaunās valdības ambiciozo programmu un atzinīgi vērtē šīs valdības apņemšanos paātrināt gatavošanos pievienoties un turpināt īstenot reformas, lai uzlabotu Rumānijas iedzīvotāju labklājību un dzīves līmeni; 11. atzinīgi vērtē Rumānijas bērnu, tostarp romu, izglītības pozitīvo attīstību (attiecībā uz skolām, infrastruktūru un aprīkojumu) un mudina Rumānijas varasiestādes arī turpmāk augsti vērtēt šo darbu, it īpaši uzlabojot skolotāju kvalifikāciju un atalgojumu; 12. atzīmē, ka, neskatoties uz panākto progresu cīņā pret sociālo atstumtību un par sociālās labklājības likumdošanas pilnveidošanu, jāpastiprina centieni, lai samazinātu nabadzību un garantētu valsts ekonomikas un sabiedrības kohēziju, kas joprojām ir vāja; 13. atzinīgi vērtē Rumānijas parakstīto deklarāciju par "romu integrācijas desmitgadi" un atzīst Rumānijas apņemšanos integrēt romus, pieņemot tiesību aktus pret diskrimināciju, bet mudina efektīvāk īstenot pasākumus, lai novērstu izglītības segregāciju, skolēnu ievietošanu speciālās skolās garīgi atpalikušajiem un agru izglītības pārtraukšanu, nepietiekamo piekļuvi veselības aprūpei, valsts un sociālajiem pakalpojumiem, augsto bezdarba līmeni un mājokļu slikto stāvokli, kā arī veikt pasākumus, lai aktīvi iesaistītu romu kopienu šo mērķu sasniegšanā; 14. atzīmē, ka neskatoties uz minoritāšu aizsardzības vispārēju uzlabojumu, jāveic papildu pasākumi, lai nodrošinātu ungāru minoritātes aizsardzību, ievērojot subsidiaritātes un "self governance" principus; 15. atbalsta Komisiju rūpīgajā "uzraudzīšanā", ko tā veic attiecībā uz Rumānijas progresu saistību izpildē, ko tā apņēmusies sarunu laikā; uzskata, ka šāda kontrole ir nepieciešams un efektīvs līdzeklis, lai noteiktu trūkumus un meklētu iespējas tos novērst pēc iespējas īsākā laikā, koncentrējot visus vajadzīgos centienus gan attiecībā uz cilvēkresursiem, gan materiāliem resursiem; aicina Komisiju nodrošināt, ka piešķirtais atbalsts, izmantojot dažādus finanšu instrumentus (PHARE, SAPARD, ISPA), ir pēc iespējas lietderīgāks un efektīvāks; 16. mudina Rumānijas varasiestādes pieņemt skaidrus un saprātīgus līdzāspastāvēšanas noteikumus, kas regulē ģenētiski modificētu organismu paveidu apzinātu izplatīšanu, lai iestājoties netiktu apdraudēti Kopienas acquis noteikumi attiecībā uz ĢMO; 17. uzsver, ka Kopienas jauno tiesību aktu par pārtikas higiēnu īstenošana ir paredzēta vienīgi, lai aizsargātu patērētājus un nodrošinātu pārtikas kvalitāti un tiem nevajadzētu izraisīt tīšu strukturālu koncentrāciju pārtikas pārstrādes nozarē; mudina Rumānijas valdību izmantot SAPARD fondu, lai dažādotu ražošanu un atbalstītu decentralizētu augstas kvalitātes pārtikas ražošanu; 18. vēlas, lai kopējo zivsaimniecības politiku varētu piemērot visās jomās, administrācija un profesionāļi būtu sagatavoti, piešķirot nepieciešamos cilvēku un materiālos resursus, it īpaši pielietojot SAPARD programmā paredzētās iniciatīvas; 19. šajā sakarā uzsver, ka ir steidzami nepieciešams, lai Rumānija un Komisija nosaka pirmspievienošanās finansēšanas un struktūrfondu stratēģijas prioritātes, piešķir nepieciešamās apropriācijas, lai uzlabotu pacientu un rezidentu dzīves apstākļus un aprūpi psihiatriskajos dienestos vai slimnīcās; 20. pauž bažas par sarunās panāktajiem ilgajiem pārejas periodiem attiecībā uz nodaļu par vidi un aicina Komisiju un Rumānijas varas iestādes veikt pasākumus, lai būtiski uzlabotu administratīvo kapacitāti vides jomā; turklāt atkārtoti izsaka bažas par plānoto zelta raktuvju Rosia Montana un prasa veikt pilnīgu ietekmes uz vidi novērtējumu, lai noteiktu paredzamos riskus it īpaši uz iespējamo cianīda piesārņojumu un rehabilitāciju pēc raktuvju slēgšanas; 21. turpinās pilnībā pārraudzīt procesu, kas 2007. gada janvārī noslēgsies ar Rumānijas pievienošanos Eiropas Savienībai un prasa, lai Komisija periodiski informētu par to, kā Rumānijas varasiestādes ievēro saistības, ko tās uzņēmušās saskaņā ar Pievienošanās līgumu, it īpaši attiecībā uz korupcijas apkarošanu, vidi, tieslietām un konkurenci, vēlas atzīmēt, ka tas atbalsta Pievienošanās līgumu ar nosacījumu, ka Padome un Komisija to pilnībā iesaista lēmuma pieņemšanā, gadījumā, ja rodas pamats piemērot Pievienošanās līguma drošības klauzulas saistībā ar Rumānijas pievienošanos Eiropas Savienībai; 22. uzsver, ka, atsaucoties uz drošības klauzulu, šāda rīcība nav jāuzskata par sodu, bet drīzāk par mehānismu, kas paredzēts, lai dotu Rumānijai vajadzīgo laiku, lai bez traucējumiem gan sev, gan Kopienas politikai sagatavotos pievienoties iekšējam tirgum, jo tās pareiza darbība ir kopējās dalībvalstu un kandidātvalstu interesēs un tieši ietekmē pilsoņu dzīvi; 23. ir pārliecināts, ka Rumānijas pievienošanās Eiropas Savienībai radīs patiesu pievienoto vērtību kultūras un politiskajai dimensijai Eiropas integrācijā, it īpaši attiecībā uz centieniem stabilizēt Balkānu reģionu un attiecībā uz jauno Eiropas kaimiņattiecību politiku; 24. atzīmē, ka pievienošanās panākums lielā mērā ir atkarīgs no kandidātvalsts pilsoņu atbalsta un apņemšanās; tāpēc mudina Rumānijas varasiestādes un nevalstiskās organizācijas uzsākt plašu, nopietnu un objektīvu kampaņu, lai informētu iedzīvotājus par Eiropas Savienību un tās mērķiem, kā arī par priekšrocībām un pienākumiem, ko rada iestāšanās, lai Rumānijas iedzīvotāji pilnībā apzinātos savu izvēli un pēc iespējas vairāk iesaistītos gatavošanās procesā; vienlaicīgi aicina Komisiju paredzēt atbilstošus līdzekļus informācijas kampaņām, lai uzlabotu sabiedrības zināšanas par Rumānijas (un Bulgārijas) pievienošanos; 25. uzsver, ka Rumānijas pievienošanos Eiropas Savienībai nevajadzētu uztvert kā pašmērķi, bet drīzāk kā iespēju dot ieguldījumu Eiropas integrācijā, kuras uzdevums ir veicināt mieru un Eiropas vērtības un radīt solidaritātes un labklājības telpu, ļaujot šīs telpas priekšrocības izmantot visām dalībvalstīm un to iedzīvotājiem; 26. atbalsta Pievienošanās līguma parakstīšanu 2005. gada aprīlī un izsaka prieku par iespēju uzņemt trīsdesmit piecus Rumānijas parlamentāriešus Eiropas Parlamentā; 27. uzdod tā priekšsēdētājam nosūtīt šo rezolūciju Padomei un Komisijai, kā arī dalībvalstu valdībām un parlamentiem un Rumānijas valdībai un parlamentam. [1] OVvēl nav publicēts. [2] Šajā datumā pieņemtie teksti, P6_TA(2004)0111. --------------------------------------------------